[{"text_idx": "#000000", "text": "Mae\u2019n bleser mawr gen i gyflwyno gwefan yr ysgol ar gyfer 2022-23. Arni, cewch ddarllen am amcanion yr ysgol yn ogystal ag am ethos a gwerthoedd yr ysgol. Hefyd, cewch flas o fywyd academaidd a diwylliannol prysur yr ysgol."}, {"text_idx": "#000001", "text": "Fel yr unig ysgol uwchradd cyfrwng Cymraeg yn Sir y Fflint, sy\u2019n cael ei bwydo gan bump o ysgolion cynradd cyfrwng Cymraeg, rydym yn cynnig addysg hollol ddwyieithog i\u2019n holl ddisgyblion. Gall disgyblion o ysgolion cynradd cyfrwng Saesneg ymuno a\u0302\u2019r Cwrs Trochi yn Ysgol Maes Garmon ym mlwyddyn 7 er mwyn dysgu Cymraeg dan ofal athrawon iaith arbenigol."}, {"text_idx": "#000002", "text": "Mae pob disgybl yn Ysgol Maes Garmon yn cael ei ystyried fel unigolyn sy\u2019n aelod pwysig o \u2018deulu\u2019 Ysgol Maes Garmon. Mae\u2019r egwyddor sylfaenol yma o barchu pob unigolyn a gosod anghenion yr unigolyn yn ganolog yn sail i holl ethos yr ysgol ac wrth wraidd ei gwerthoedd a\u2019i llwyddiant fel ysgol dda. Rydym yn hyderus y bydd ein disgyblion unigol yn falch o fod yn aelodau o\u2019r \u2018teulu\u2019 yma, yn falch o\u2019u Cymreictod a\u2019u dwyieithrwydd, ac yn gallu gwneud cyfraniad positif i Gymru ac Ewrop amlieithog."}, {"text_idx": "#000003", "text": "Mae ethos gofalgar, agored a hapus lle mae disgyblion yn teimlo\u2019n gartrefol ac yn ffynnu wedi bod yn un o gryfderau\u2019r ysgol erioed. Mae ein hathrawon yn mynd yr ail filltir i gynnig amrywiol gyfleoedd allgyrsiol i\u2019n disgyblion er mwyn iddynt gael profiadau ehangach."}, {"text_idx": "#000005", "text": "Mae arwyddair yr ysgol, \u2018Ni Lwyddir Heb Lafur\u2019, mor berthnasol heddiw a\u0302 phan gafodd ei fabwysiadu ym 1961. Yn syml, mae\u2019n golygu nad oes modd llwyddo heb weithio\u2019n galed, a dyma un o werthoedd craidd yr ysgol hon."}, {"text_idx": "#000012", "text": "Mae neges bwysig am weithredu diwydiannol gan yr NEU wedi ei rhoi ar Weduc. An important message regarding the NEU\u2019s industrial action has been posted to our Weduc site."}]